
RAPORT DE SPECIALITATE
privind aprobarea finalizării și închiderii proiectului

„Construire insule ecologice digitalizate în Municipiul Câmpulung Moldovenesc”, cod proiect C3I1B0122000052, finanțat în cadrul Planului Național de Redresare și Reziliență prin apelul nr.

PNRR/2022/C3/S/I.1.B,

a indicatorilor tehnico-economici finali realizați, precum și asigurarea sustenabilității investiției
Având în vedere proiectul de hotărâre privind aprobarea finalizării și închiderii proiectului „Construire insule ecologice digitalizate în Municipiul Câmpulung Moldovenesc”, cod proiect C3I1B0122000052, a indicatorilor tehnico-economici finali realizați, precum și asigurarea sustenabilității investiției, Compartimentul Protecția Mediului prezintă următoarele:

Proiectul a vizat modernizarea infrastructurii de colectare separată a deșeurilor municipale, prin amplasarea pe raza municipiului Câmpulung Moldovenesc a 25 de insule ecologice digitalizate, prevăzute cu sisteme de acces pe bază de card. Infrastructura realizată facilitează colectarea deșeurilor pe fracții și creează condiții pentru îmbunătățirea gestionării acestora în zonele deservite. Fiecare insulă ecologică digitalizată este alcătuită din cinci module încasetate, dotate cu containere mobile cu o capacitate individuală de 1.100 de litri și componente digitale pentru controlul accesului. Acestea sunt destinate colectării separate a deșeurilor pe cinci fracții: deșeuri biodegradabile, deșeuri reziduale, sticlă, plastic și metal, respectiv hârtie și carton.
În vederea asigurării accesului cetățenilor la insulele ecologice digitalizate, Compartimentul Protecția Mediului s-a ocupat de distribuirea cardurilor de acces către persoanele fizice care aveau încheiate contracte de salubrizare cu operatorul de salubritate. Ulterior trecerii la sistemul de achitare a taxei de salubrizare la primărie, distribuirea cardurilor a continuat către persoanele fizice care au depus declarații de salubrizare la Primăria Municipiului Câmpulung Moldovenesc.

Totodată, cetățenilor le-au fost distribuite pliante cu instrucțiuni privind utilizarea insulelor ecologice digitalizate, în vederea folosirii corespunzătoare a echipamentelor. Pentru acoperirea necesarului și continuarea distribuirii către utilizatori, numărul cardurilor de acces aferente insulelor ecologice digitalizate a fost suplimentat cu 600 de bucăți.

Din perspectiva protecției mediului, utilizarea corespunzătoare a insulelor ecologice digitalizate contribuie la îmbunătățirea colectării separate a deșeurilor municipale și la menținerea curățeniei în zonele de locuințe. Atingerea acestor beneficii depinde atât de funcționarea echipamentelor, cât și de respectarea de către utilizatori a regulilor privind depunerea deșeurilor în containerele destinate fiecărei fracții.

Menținerea rezultatelor investiției presupune asigurarea funcționalității insulelor ecologice și a sistemelor de acces, efectuarea operațiunilor de întreținere și reparații, precum și colectarea deșeurilor de către operatorul de salubritate potrivit programului stabilit. De asemenea, este necesară continuarea informării cetățenilor cu privire la utilizarea corectă a echipamentelor și la colectarea separată a deșeurilor.

Având în vedere finalizarea investiției, consemnată în documentația Direcției tehnice și urbanism, precum și necesitatea menținerii destinației și funcționalității infrastructurii realizate, Compartimentul Protecția Mediului consideră oportună aprobarea proiectului de hotărâre supus analizei.

